										3. sz. melléklet
ELŐZETES HATÁSVIZSGÁLATI LAP
a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet módosításához
 

I. Társadalmi, gazdasági, költségvetési hatások

a) A víziközmű-szolgáltatásról szóló 2011. évi CCIX. törvény módosítása folytán 2013. január 1-jén a Fővárosi Önkormányzat tulajdonába került a Fővárosi Vízművek tulajdonát képező víziközmű vagyon. A törvény 79. § (2) bekezdésében foglaltak alapján több száz (kb. 450-500) esetben kerül majd sor megállapodás megkötésére a tulajdonosokkal a víziközmű tulajdonjogának átszállására, továbbá a közel 3000 esetben pedig a törvény 80-81. §-a szerinti a szolgalmi jogok bejegyeztetése érdekében történő eljárásra van szükség. Ezen ügyek egységes kezelése, a döntési hatáskör egy testület általi gyakorlása érdekében javasolt, hogy víziközmű vagyonnal kapcsolatos mindennemű hatáskör a Gazdasági Bizottsághoz kerüljön. A hatáskör Gazdasági Bizottság általi egységes gyakorlása a jövőben az ügyek operatívabb, hatékonyabb intézését fogja eredményezni. Maga a hatáskör átruházásnak gazdasági, költségvetési hatása nincs. A hivatkozott törvény-módosításnak van a Fővárosi Önkormányzat költségvetésére nézve pénzügyi hatása tekintettel arra, hogy a törvény 79. §-a szerinti megállapodások esetében, továbbá a 81. § (2) bekezdése alapján kártalanítási igények merülhetnek fel, továbbá a szolgalmi jogok bejegyzése érdekében a vázrajzok elkészítése, és a bejegyzéshez szükséges földhivatali eljárás igazgatási díja is költségvetési fedezet biztosítását teszi szükségessé. Ennek nagyságrendjére, tehát az érintett számára vonatkozó vizsgálatok a Fővárosi Vízművek részéről folyamatban vannak.

b) Az állami intézményfenntartó központ által fenntartott köznevelési intézmények feladatellátását szolgáló, a Fővárosi Önkormányzat tulajdonában lévő vagyonnal való rendelkezés speciális szabályainak lefektetésével lehetővé teszi az e körbe tartozó  vagyonnal való hatékonyabb gazdálkodást.


II. Környezeti és egészségi következmények
Jelen Vagyonrendelet-módosításnak környezeti, egészségi hatása nincs.
III. Adminisztratív terhek alakulása
Jelen Vagyonrendelet-módosítás újabb adminisztrációs terhet nem ró sem a lakosságra, sem pedig az Önkormányzatra, a víziközműre vonatkozó törvény-módosítás végrehajtása okozza az ügyek megszaporodását, mely ebből fakadóan adminisztrációs terhet ró az Önkormányzatra. A Rendelet-módosítás egyéb szakaszaiban foglaltak a működtetési feladataitokat ellátó önkormányzati költségvetési szervek adminisztratív terheit nem változtatja meg, a Főpolgármesteri Hivatal adminisztratív terheit nem növeli meg.

IV. A jogszabály megalkotásának szükségessége, a jogalkotás elmaradásának várható következménye
A rendelet-módosítás az ügyek operatívabb, hatékonyabb intézését szolgálja, elmaradása az ügyek időben elhúzódó intézését vonhatja maga után.
A rendelet módosítás azon részei, melyet a nemzeti köznevelésről szóló 2011. évi CXC. törvény (a továbbiakban Nkt.)  2013. január 1. napjától hatályba lépett rendelkezései miatt váltak szükségessé, indokolttá tették kifejezetten az állami intézményfenntartó központ által fenntartott köznevelési intézmények feladatellátását szolgáló, a Fővárosi Önkormányzat tulajdonában lévő vagyonra vonatkozó „speciális” rendelkezések megalkotását. Amennyiben az erre vonatkozó rendeletalkotás elmaradna, a fentiekben meghatározott fővárosi vagyon feletti tulajdonosi jogok gyakorlásának szabályozása nem lesz kellően részletes.

V. A jogszabály alkalmazásához szükséges személyi, tárgyi és pénzügyi feltételek
A Gazdasági Bizottságnál biztosítottak a személyi, tárgyi, pénzügyi feltételek, a törvény rendelkezéseiből kifolyólag szükséges pénzügyi hatás az I. pontban kifejtésre került.
A nemzeti köznevelési törvényben előírt működtetési feladatokat ellátó önkormányzati költségvetési szervek a rendeletmódosítás szerinti feladatok ellátásához szükséges személyi, szervezeti, tárgyi és pénzügyi feltételekkel rendelkeznek, új feltételek biztosítása nem szükséges.
Budapest, 2013. május 24.

